钦定古今图书集成/明伦汇编/闺媛典/第051卷 > 王三苟妻陈氏
## 钦定古今图书集成/明伦汇编/闺媛典/第051卷 > 王三苟妻陈氏

按《宁海县志》：陈氏，白溪王三苟妻。三苟僦居临海康
山丁家孔。正统间，夜归，攫于虎。陈觉，秉火逐之，得尸
归殓。里有暴凶欲妾之，诱至家曰：“汝归吾，则子女有
所赖，否则皆饿莩矣。”陈度不免，诡曰：“吾夫死，计无倚，
必藉君。第不告于死者，不闻于所亲，是私从人也。人
谓我何？”因纵归，祀其夫，期翌日挈诸孤以往。陈抚膺
痛哭于丧次欲死。而一女三男，环立后先，莫能自展。
乃遣其女持髢，诣所亲胡住翁以为征，令其速来。又
谓长孤曰：“吾贷粟邻家，汝爨釜以候寝次。”孤于床抱
幼孤以行。至姜岩潭，置孤沙间，周防之以石，俾不得
逸，自投水以死，年三十一。成化间，叶守贽上其事。弘
治初，郡守马岱即郡治南立祠，肖像树碑以旌之。〈陈氏
按临海县志作陈小卢三苟作三狗府志中两县并存而三狗作三徇小卢作小奴〉